Burjassot clausura el Taller d’Ocupació Burjassot Agenda 2030 III
2025-07-24

Després d’un gran any d’aprenentatge i transformació, divendres passat 27 de desembre l’Ajuntament de Burjassot, de mans de CEMEF, celebrava la clausura del Taller d’Ocupació Burjassot Agenda 2030 III, un programa que, durant este any, ha combinat formació i ocupació per a fomentar la qualificació professional i l’ocupabilitat dels participants en les especialitats de Jardineria i Interpretació i Educació Ambiental.

El Centre Socioeducatiu Díaz Pintado acollia este especial tancament al qual no faltava l’Alcalde de Burjassot, Rafa García, acompanyat de diferents representants municipals i de l’empresa pública CEMEF. Així mateix, també es va comptar amb l’assistència de representants de centres educatius del municipi, personal tècnic i familiars dels participants.

Durant l’acte, es va destacar el compromís del Consistori amb iniciatives d’este tipus, subratllant la importància dels programes de formació i ocupació per a la generació de noves oportunitats en el municipi.

El Taller d’Ocupació ha permés als seus participants formar-se en àrees relacionades amb la jardineria i el medi ambient, al mateix temps que desenrotllaven treballs de gran impacte a Burjassot. Entre les principals actuacions realitzades destaquen la millora de les zones verdes de diversos centres educatius, el condicionament del Parc de l’Eixereta i la promoció de bones pràctiques ambientals entre els escolars del municipi.

En la clausura es va incloure la projecció d’un vídeo resumixen amb els moments més destacats de l’any, així com els testimoniatges d’alguns participants, els qui van compartir les seues vivències i el que este projecte ha suposat en les seues vides, tant personal com professionalment. El tancament de l’acte va estar marcat pel reconeixement a tots els participants i la celebració dels assoliments aconseguits.